“Umra” tadbirlarini tashkil etish va oʻtkazish bilan bogʻliq chora-tadbirlarni yanada takomillashtirish toʻgʻrisida
(resolution, 2026-05-01)

“Umra” tadbirlarini tashkil etish va oʻtkazish uchun litsenziya olish talablarini belgilash, ziyoratchilarga amallarni munosib va xavfsiz bajarishlari uchun shart-sharoitlar yaratish, ularning huquqlari va qonuniy manfaatlarini himoya qilish, shuningdek, sifatli va kafolatlangan xizmatlardan foydalanishini taʼminlash maqsadida Vazirlar Mahkamasi qaror qiladi: 1. Quyidagilar: “Umra” tadbirlarini tashkil etish va oʻtkazish faoliyatini litsenziyalash sohasidagi vakolatli organ etib Din ishlari boʻyicha qoʻmita belgilanganligi; “Litsenziyalash, ruxsat berish va xabardor qilish tartib-taomillari toʻgʻrisida”gi Oʻzbekiston Respublikasining Qonuniga muvofiq litsenziyalarni yoki ularga doir huquqlarni boshqa shaxslarga berish taqiqlanganligi maʼlumot uchun qabul qilinsin. 2. Belgilansinki, “Umra” tadbirlarini tashkil etish va oʻtkazish faoliyati uchun litsenziya yakka tartibdagi litsenziya turi hisoblanadi. Bunda litsenziyalar soni Din ishlari boʻyicha qoʻmita tomonidan belgilanadi hamda litsenziyalarni berish tanlov asosida amalga oshiriladi. 3. Quyidagilarni nazarda tutuvchi “Umra” tadbirlarini tashkil etish va oʻtkazish faoliyatini litsenziyalash tartibi toʻgʻrisidagi nizom 1-ilovaga muvofiq tasdiqlansin: “Umra” tadbirlarini tashkil etish va oʻtkazish faoliyatini amalga oshirish talablari va shartlari; tanlov oʻtkazish, arizalarni koʻrib chiqish tartibi, tanlov komissiyasi ishini tashkil etish; litsenziyani rasmiylashtirish va qayta rasmiylashtirish, toʻxtatib turish, bekor qilish va tugatish asoslari; vakolatli organning qarori ustidan shikoyat berish va uni koʻrib chiqish. 4. Din ishlari boʻyicha qoʻmita huzurida yuridik shaxs hisoblanmaydigan “Ziyorat” jamgʻarmasi (keyingi oʻrinlarda — Jamgʻarma) tashkil etilsin. Oʻzbekiston Respublikasi Din ishlari boʻyicha qoʻmita huzuridagi “Ziyorat” jamgʻarmasi toʻgʻrisidagi nizom 2-ilovaga muvofiq tasdiqlansin. 5. Belgilansinki, “Umra” tadbirlarini tashkil etish va oʻtkazish faoliyati uchun litsenziya olgan yuridik shaxs (keyingi oʻrinlarda — litsenziat) tomonidan “Ziyorat” jamgʻarmasiga zaxira qilib qoʻyilgan mablagʻlardan: “Umra” xizmatlarini sifatsiz koʻrsatishdan jabr koʻrgan fuqarolarga yetkazilgan moddiy va maʼnaviy zarar oʻrnini qoplash uchun zarar koʻrgan fuqaro (vakili)ning va (yoki) Din ishlari boʻyicha qoʻmitaning murojaatiga koʻra sud qaroriga muvofiq; ziyoratchilarga yetkazilgan yoki yetkazilishi mumkin boʻlgan moddiy zararni zudlik bilan bartaraf etish zarurati yuzaga kelganda litsenziatning soʻroviga asosan Din ishlari boʻyicha qoʻmita tomonidan foydalaniladi. 6. Oʻzbekiston musulmonlari idorasi va Din ishlari boʻyicha qoʻmitaning ziyoratchilarga “Umra” amallarini bajarishda diniy bilim va koʻnikmalarga ega mutaxassislarni guruh rahbari sifatida ajratish boʻyicha quyidagi tartibni joriy etish toʻgʻrisidagi taklifiga rozilik berilsin: mutaxassis ziyoratchilarning “Umra” tadbirlariga doir faqat diniy amallarni bajarishga rahbarlik qiladi; mutaxassisning ziyoratchilar guruhiga rahbarlik qilish majburiyat va vazifalari, shuningdek, toʻlov miqdori hamda ajratiladigan mutaxassislar soni Oʻzbekiston musulmonlari idorasi bilan tuziladigan shartnomada belgilanadi; 1 nafar mutaxassisga 50 nafardan oshmagan ziyoratchilar guruhi biriktiriladi. 7. Oʻzbekiston Respublikasining 2024-yil 2-iyulda qabul qilingan “Oʻzbekiston Respublikasining ayrim qonun hujjatlariga oʻzgartirish va qoʻshimchalar kiritish toʻgʻrisida”gi OʻRQ-935-sonli Qonun 2024-yil 5-oktabrdan kuchga kirganligi maʼlumot uchun qabul qilinsin. Din ishlari boʻyicha qoʻmitaga “Umra” tadbirlarini tashkil etish va oʻtkazish boʻyicha faoliyat uchun litsenziyaning ilk tanlovni oʻtkazishda, istisno tariqasida, tanlovini oʻtkazish toʻgʻrisidagi eʼlonni tanlov oʻtkazilishidan 10 kun oldin belgilangan tartibda joylashtirishga ruxsat berilsin. 8. Belgilansinki, fuqarolarni diniy amallar (“Haj” va “Umra”)ni bajarish uchun Saudiya Arabistoni Podshohligiga tegishli turdagi vizasiz yuborish taqiqlanadi. 9. Quyidagilar: Din ishlari boʻyicha qoʻmita — “Umra” tadbirlarini tashkil etish va oʻtkazish faoliyati bilan shugʻullanuvchi yuridik shaxslar tomonidan oʻz faoliyatini litsenziya talab va shartlariga muvofiq amalga oshirilishi yuzasidan; Ichki ishlar vazirligi — fuqarolarga “Umra” xizmatlarini litsenziyasiz koʻrsatish holatlarini barvaqt aniqlash va tegishli huquqiy choralar koʻrilishi yuzasidan Din ishlari boʻyicha qoʻmitaga koʻmaklashsin; Raqobatni rivojlantirish va isteʼmolchilar huquqlarini himoya qilish qoʻmitasi — “Umra” xizmatlarini koʻrsatish boʻyicha reklamalarni joylashtirishda qonunchilik talablari buzilishi holatlarini bartaraf etish boʻyicha doimiy monitoring oʻrnatilishini taʼminlasin. 10. Din ishlari boʻyicha qoʻmita: ikki oy muddatda “Umra” tadbirlarini tashkil etish va oʻtkazish litsenziyasiga ega yuridik shaxslarning faoliyatini reyting asosida baholash tizimi joriy etilishini hamda ushbu reytingning oʻz rasmiy veb-saytida berib borilishini; Oʻzbekiston Milliy axborot agentligi va Oʻzbekiston Milliy teleradiokompaniyasi bilan birgalikda doimiy ravishda ushbu qaror mazmun-mohiyatini keng jamoatchilikka yetkazilishini taʼminlasin. 11. Vazirlar Mahkamasining “Umra” tadbirlarini tashkil etish va oʻtkazishda ziyoratchilarning manfaatlarini samarali himoya qilish boʻyicha qoʻshimcha chora-tadbirlar toʻgʻrisida”gi 2023-yil 8-avgustdagi 345-son qarori oʻz kuchini yoʻqotgan deb hisoblansin. 12. Oʻzbekiston Respublikasi Hukumatining ayrim qarorlariga 3-ilovaga muvofiq oʻzgartirishlar kiritilsin. 13. Ushbu qarorning bajarilishini nazorat qilish Oʻzbekiston Respublikasi Din ishlari boʻyicha qoʻmitasi raisi S.D. Toshboyev zimmasiga yuklansin. 1. Mazkur Nizom “Umra” tadbirlarini tashkil etish va oʻtkazish faoliyatini amalga oshirish huquqi uchun litsenziya berish tartibini belgilaydi. Oʻzbekiston musulmonlari idorasi tomonidan “Umra” tadbirini tashkil etish bilan bogʻliq faoliyat Vazirlar Mahkamasining “Haj” va “Umra” tadbirlarini tashkil etish va oʻtkazishni yanada takomillashtirish chora-tadbirlari toʻgʻrisida” 2017-yil 7-iyundagi 364-son qarori bilan tartibga solinadi. 2. Ushbu Nizomda quyidagi asosiy tushunchalardan foydalaniladi: litsenziat — “Umra” tadbirlarini tashkil etish va oʻtkazish faoliyatini amalga oshirish uchun litsenziyaga ega boʻlgan yuridik shaxs; talabgor — “Umra” tadbirlarini tashkil etish va oʻtkazish faoliyatini amalga oshirish uchun yakka tartibdagi litsenziyani olish maqsadida belgilangan tartibda murojaat qilgan yuridik shaxs; litsenziyalovchi organ — Oʻzbekiston Respublikasi Din ishlari boʻyicha qoʻmitasi; litsenziyalash pasporti — “Umra” tadbirlarini tashkil etish va oʻtkazish faoliyatini litsenziyalash uchun talabgor tomonidan taqdim etiladigan hujjatlar va toʻlanadigan yigʻim (davlat boji), murojaatni koʻrib chiqish muddatlari hamda litsenziat tomonidan bajarilishi majburiy boʻlgan talablar va shartlar majmui; yakka tartibdagi litsenziya — litsenziyalar soni litsenziyalovchi organ tomonidan chegaralanadigan hamda har bir litsenziya tanlov asosida talabgorlarga beriladigan litsenziya turi. 3. “Umra” tadbirlarini tashkil etish va oʻtkazish faoliyatini amalga oshirish jarayonida quyidagilar talab etiladi: mazkur Nizomning ilovasida nazarda tutilgan litsenziyalash pasportida nazarda tutilgan litsenziya talablari va shartlariga rioya etish; litsenziya olish va qayta rasmiylashtirish uchun taqdim etiladigan maʼlumotlarning soxta, yolgʻon va notoʻgʻri emasligini taʼminlash; xodimlar bilan mehnat shartnomalarini tuzish, mehnat shartnomalariga oʻzgartirish kiritish va ularni bekor qilish toʻgʻrisidagi maʼlumotlarni “Yagona milliy mehnat tizimi” idoralararo dasturiy-apparat kompleksidan foydalangan holda yuritish; litsenziat qayta tashkil etilganda, uning nomi yoki joylashgan joyi (pochta manzili) oʻzgargan taqdirda, bu haqda besh ish kunida litsenziyalovchi organga tegishli maʼlumotlarni tasdiqlovchi hujjatlarni ilova qilgan holda litsenziyani qayta rasmiylashtirish toʻgʻrisida murojaat qilish. 4. “Umra” tadbirlarini tashkil etish va oʻtkazish faoliyatini amalga oshirish uchun yakka tartibdagi litsenziya beriladi. Bunda: litsenziyalar soni Vazirlar Mahkamasi bilan kelishilgan holda litsenziyalovchi organ tomonidan belgilanadi; yakka tartibdagi litsenziyalarni berish tanlov asosida amalga oshiriladi. Tanlov ziyoratchilarning “Umra” amallarini munosib va xavfsiz bajarishlarini taʼminlash, xorijda ularning huquqlari va qonuniy manfaatlarini himoya qilish va kafolatlangan xizmatlardan foydalanishini taʼminlash uchun munosib talabgorni tanlab olish maqsadida oʻtkaziladi. 5. Qoʻmita tanlov oʻtkazilishidan kamida 30 kun oldin ommaviy axborot vositalarida, shuningdek, oʻzining rasmiy veb-saytida tanlov oʻtkazilishi toʻgʻrisidagi eʼlon beradi. Eʼlonda quyidagi maʼlumotlar boʻlishi lozim: tanlov oʻtkaziladigan sana; arizalarni qabul qilishning boshlanish va soʻnggi muddatlari; tanlovda qatnashish shartlari; arizani koʻrib chiqish yigʻimi uchun toʻlov rekvizitlari. 6. Tanlovda Oʻzbekiston Respublikasida belgilangan tartibda roʻyxatdan oʻtgan yuridik shaxslar qatnashishi mumkin. Tanlovda qatnashish uchun talabgor eʼlonda koʻrsatilgan muddat davomida ariza taqdim etadi. Talabgor ariza bilan birga litsenziyalash pasportining 5-bandiga muvofiq barcha hujjatlarni litsenziyalovchi organga taqdim etishi lozim. Talabgor arizani va u bilan birga taqdim etgan hujjatlarini arizani qabul qilishning soʻnggi muddatiga qadar oʻzgartirishga haqli. 7. Arizani koʻrib chiqish uchun yigʻim undiriladi. Yigʻim toʻlanganligi axborot-kommunikatsiya tizimlari orqali tasdiqlanadi. Yigʻim summasi litsenziyalovchi organning budjetdan tashqari hisobvaragʻiga yoʻnaltiriladi. 8. Ariza quyidagi hollarda qabul qilinmaydi: tanlovdan tashqari yoki tanlovning arizalarni qabul qilish muddati buzib berilgan taqdirda; soxta, yolgʻon yoki notoʻgʻri maʼlumotlar kiritilganligi aniqlanganda; yigʻim toʻlanmaganda; litsenziya talablari va shartlariga rioya etilishi tasdiqlanmaganda; talabgorning “Umra” tadbirlarini tashkil etish va oʻtkazish faoliyati muayyan muddatga toʻxtatilganda; talabgorning tegishli faoliyat bilan shugʻullanishi sudning qaroriga asosan muayyan muddatga taqiqlanganda. Mazkur bandda koʻrsatilganlardan tashqari boshqa asoslar bilan arizani qabul qilmaslikka yoʻl qoʻyilmaydi. 9. Litsenziyalovchi organ tomonidan talabgorning hujjatlarida kamchiliklar aniqlangan taqdirda ularni bartaraf etish uchun 10 kundan ortiq boʻlmagan muddat beriladi. Belgilangan muddat davomida kamchiliklar bartaraf etilmagan taqdirda arizani koʻrib chiqish rad etiladi. Belgilangan muddat oʻtganidan keyin talabgor tomonidan topshirilgan ariza yangidan topshirilgan hisoblanadi va litsenziyalovchi organ tomonidan umumiy asoslarda koʻrib chiqiladi. 10. Talabgor oʻz arizasidan uni koʻrib chiqishning har qanday bosqichida voz kechish huquqiga ega hamda bunday hollarda uning arizasi koʻrib chiqilmasdan qoldiriladi va toʻlangan yigʻim qaytarilmaydi. 11. Belgilangan muddat tugagandan keyin arizalarni qabul qilish toʻxtatiladi. Agar belgilangan muddatda tanlovda qatnashish uchun faqat bitta litsenziya talabgoridan ariza kelib tushsa, u holda arizalarni qabul qilish muddati 15 kunga uzaytiriladi. 12. Tanlovni oʻtkazish va talabgorlar orasidan eng maqbulini tanlab olish maqsadida litsenziyalovchi organ tomonidan toq sondan iborat, biroq, 7 nafar aʼzodan oshmagan tarkibda Tanlov komissiyasi tuziladi. Tanlov komissiyasi oʻz faoliyatini amalga oshirish uchun mutaxassislarni, boshqa manfaatdor vazirliklar va idoralarning vakillarini ovoz berish huquqisiz jalb etishi mumkin. 13. Din ishlari boʻyicha qoʻmita raisi bir vaqtning oʻzida Tanlov komissiyasining ishiga rahbarlik qiladi. Tanlov komissiyasi raisi yoʻqligida uning vazifalarini oʻrinbosari bajaradi. 14. Tanlov komissiyasi yigʻilishi oʻz vakolatiga kiradigan masalalarning tayyorlanishiga qarab oʻtkaziladi. Tanlov komissiyasi yigʻilishi oʻz aʼzolarining kamida uchdan ikki qismi ishtirok etgan taqdirda, vakolatli hisoblanadi. Litsenziyalovchi organning litsenziyalash uchun masʼul tarkibiy boʻlinmasi Tanlov komissiyasining ishchi organi hisoblanadi hamda talabgor tomonidan litsenziya pasportining 5-bandida belgilangan hujjatlarning toʻliq va toʻgʻri taqdim etilganligini tekshirish uchun javobgar boʻladi. 15. Tanlov komissiyasining aʼzosi quyidagi hollarda komissiya yigʻilishida ishtirok etishi mumkin emas va u rad etilishi (oʻzini oʻzi rad etishi) shart: tanlovda koʻrib chiqilayotgan talabgor yuridik shaxs taʼsischisiga va (yoki) uning aʼzosiga yaqin qarindosh boʻlsa yoxud ushbu shaxsga xizmat jihatidan, moddiy yoki boshqa tomondan qaram boʻlsa; Tanlov komissiyasi yigʻilishining natijasidan va unda qabul qilinadigan qarordan bevosita yoki bilvosita manfaatdor boʻlsa yoxud uning begʻarazligiga shubha tugʻdiradigan boshqa holatlar mavjud boʻlsa. 16. Rad etish bildirilgan Tanlov komissiyasi aʼzosi rad etish toʻgʻrisidagi masala koʻrilishidan oldin oʻz tushuntirishlarini berishga haqli. Rad etish toʻgʻrisidagi masala rad qilinayotgan shaxsning yoʻqligida Tanlov komissiyasining qolgan aʼzolari tomonidan oddiy koʻpchilik ovozi bilan hal etiladi. 17. Tanlov komissiyasining qarori bayonnoma shaklida rasmiylashtiriladi hamda ochiq ovoz berish orqali yigʻilish ishtirokchilarining oddiy koʻpchilik ovozi bilan qabul qilinadi. Tanlov komissiyasining aʼzolari ovoz berishda ishtirok etishdan bosh tortish huquqiga ega emas. Raislik qiluvchi oxirida ovoz beradi. Ovozlar teng boʻlib qolgan taqdirda, raislik qiluvchining ovozi hal qiluvchi boʻladi. 18. Tanlov komissiyasining qaroriga rozi boʻlmagan aʼzo ishtirokchi bayonnomani imzolaydi va u oʻzining alohida fikrini yozma tarzda bayon qilishga haqli. Alohida fikr yigʻilish bayonnomasiga qoʻshib qoʻyiladi, lekin eʼlon qilinmaydi. 19. Arizalar Tanlov komissiyasi tomonidan hujjatlarni qabul qilish muddati yakunlanganidan soʻng bir oy muddatda koʻrib chiqiladi. 20. Agar tanlovda ishtirok etish uchun arizalarni taqdim etishning qoʻshimcha muddati tugagan paytda faqat bitta talabgor tomonidan hujjatlar taqdim etilgan yoki birorta ham arizalar taqdim etilmagan boʻlsa, tanlov oʻtkazilmagan deb hisoblanadi va qayta eʼlon beriladi. 21. Tanlov komissiyasi talabgorlar orasidan eng maqbulini quyidagi qoʻshimcha mezonlar asosida saralaydi: talabgorning Saudiya Arabistoni Podshohligidagi hamkor tashkilotining rasmiy faoliyat yuritishi. Bunda, ushbu maʼlumotlar Oʻzbekiston Respublikasining Jidda shahridagi Bosh konsulligi tomonidan taqdim etiladi; talabgorning Saudiya Arabistoni Podshohligi Makka va Madina shaharlarida ziyoratchilar uchun tibbiy xizmat koʻrsatishni tashkil etish darajasi; ziyoratchilarni tashish va parvozlarni amalga oshirish uchun tanlangan aviakompaniya(lar)ning imidji hamda Oʻzbekiston Respublikasining rezidenti ekanligi. Bunda, Oʻzbekiston Respublikasi Transport vazirligi tomonidan taqdim etilgan maʼlumotlar asosida baholanadi; ziyoratchilarga koʻrsatiladigan qoʻshimcha xizmatlar hamda ular bilan “tunu-kun” rejimida qayta aloqa oʻrnatish imkoniyatlari; talabgor tomonidan “Umra” tadbirlarini tashkil etish va oʻtkazish rejalashtirilgan bino-inshootlarning holati; talabgor tomonidan zaxira qilib qoʻyilgan mablagʻlar miqdori; talabgorning boshqa tadbirkorlik faoliyati boʻyicha qonunchilik hujjatlariga rioya etilganlik holati, fuqarolarning qonuniy manfaatlari taʼminlanganligi. 22. Qonunchilik hujjatlari, shuningdek litsenziyalash pasportining 9-bandida nazarda tutilgan litsenziya talablari va shartlariga mosligi hamda ushbu Nizomning 21-bandida nazarda tutilgan qoʻshimcha mezonlar boʻyicha ustunlikka ega boʻlgan talabgor(lar) tanlov gʻolibi deb eʼtirof etiladi. Tanlov komissiyasining qaroriga muvofiq asosiy gʻolibdan soʻng eng yaxshi natija koʻrsatgan talabgor zaxiradagi gʻolib deb eʼtirof etiladi. Bunda tanlov gʻoliblari tomonidan taqdim etilayotgan qoʻshimcha takliflar tanlovning qoʻshimcha talab va shartlari sifatida belgilanadi. 23. Litsenziya berish yoki berishni rad etish toʻgʻrisidagi qaror litsenziyalovchi organ tomonidan Tanlov komissiyasining bayonnomasi asosida litsenziyalash pasportining 8-bandida belgilangan muddatda qabul qilinadi. Litsenziyalovchi organ arizani koʻrib chiqish muddati davomida hujjatlarni tekshirishi, zaruratga koʻra boshqa davlat organlarida mavjud, qaror qabul qilish uchun zarur boʻlgan maʼlumotlarni mustaqil ravishda olishi, obyektlarni joyiga chiqib oʻrganishi, ushbu harakatlarni amalga oshirish uchun oʻz xodimlari tarkibidan yoki oʻz hisobidan boshqa shaxslarni jalb qilgan holda ekspert va ishchi guruhlar tashkil etishi, shuningdek, talabgorning litsenziya talablari va shartlariga muvofiqligini belgilaydigan qonunchilik hujjatlari bilan taqiqlanmagan boshqa harakatlarni amalga oshirishi mumkin. 24. Tanlov yakuni bayonnomasi 3 ish kuni davomida rasmiylashtirilishi va unda quyidagilar koʻrsatilishi lozim: Tanlov komissiya yigʻilishida qatnashgan aʼzolar toʻgʻrisida maʼlumot; litsenziya talabgorlari toʻgʻrisida maʼlumot; talabgorlarning ushbu Nizomning 21-bandida belgilangan mezonlar boʻyicha ustunligi haqida maʼlumotlar; tanlov gʻolibi toʻgʻrisidagi maʼlumotlar. 25. Tanlov yakunlari toʻgʻrisidagi bildirishnoma aynan uning oʻtkazilishi toʻgʻrisida xabar qilingan nashrlarda, tanlov yakunlari toʻgʻrisidagi bayonnoma imzolangan kunning ertasidan kechiktirmay eʼlon qilinadi. 26. Agar tanlov gʻolibi tanlov natijalari eʼlon qilingan kundan boshlab 10 kalendar kun davomida litsenziya uchun davlat bojini toʻlamasa yoki Tanlov komissiyasi tomonidan tanlov gʻolibi taqdim etgan hujjatlarning haqiqatga toʻgʻri kelmasligi aniqlangan taqdirda, Tanlov komissiyasi uni chetlashtirish toʻgʻrisida qaror qabul qiladi. Tanlovning asosiy gʻolibi chetlashtirilgan taqdirda, tanlovning zaxiradagi gʻolibi tanlov gʻolibi sifatida eʼtirof etiladi. Zaxiradagi gʻolib tomonidan 30 kalendar kun davomida ijobiy javob berilmasa, Tanlov komissiyasi tanlovni boʻlib oʻtmagan deb topadi va takroriy tanlov eʼlon qiladi. 27. Tanlov oʻtkazilmagan deb eʼtirof etilgan taqdirda va tanlovda gʻolib deb eʼtirof etilmagan talabgorlarning litsenziyalovchi organning tegishli hisobvaragʻida zaxira qilingan mablagʻlari 3 ish kuni mobaynida qaytarib beriladi. 29. Joylarda aholining “Umra” xizmatlarini koʻrsatuvchi tashkilotlarga boʻlgan ehtiyojiga koʻra, istisno tariqasida, Tanlov komissiyasining xulosasiga asosan litsenziya talab va shartlariga qatʼiy amal qiluvchi, faoliyatida ijobiy natijalarga erishgan litsenziatga “Umra” tadbirlarini tashkil etish va oʻtkazish faoliyatini yuridik shaxs maqomiga ega boʻlmagan vakolatxona va filial orqali amalga oshirishga ruxsat berilishi mumkin. Bunda, vakolatxona va filial manzili litsenziyada koʻrsatiladi. Litsenziyada koʻrsatilmagan manzil boʻyicha “Umra” tadbirlarini tashkil etish va oʻtkazish faoliyati bilan shugʻullanishga yoʻl qoʻyilmaydi. 30. Litsenziat qayta tashkil etilganda, uning nomi yoki joylashgan joyi (pochta manzili) oʻzgargan taqdirda, yuridik shaxs qayta roʻyxatdan oʻtganidan keyin besh ish kunida litsenziyalovchi organga koʻrsatib oʻtilgan maʼlumotlarni tasdiqlovchi tegishli hujjatlarni ilova qilgan holda litsenziyani qayta rasmiylashtirish toʻgʻrisida murojaat qiladi. Yangidan yuzaga kelgan yuridik shaxsni davlat roʻyxatidan oʻtkazish sanasida “Umra” tadbirlarini tashkil etish va oʻtkazish faoliyatini amalga oshirish uchun litsenziyasi mavjud boʻlgan yuridik shaxslar qoʻshib yuborilgan taqdirda, litsenziyani ushbu bandning birinchi xatboshisida belgilangan tartibda qayta rasmiylashtirishga yoʻl qoʻyiladi. 31. Litsenziyani qayta rasmiylashtirish uchun hujjatlar litsenziyalovchi organga taqdim etiladi. Litsenziyani qayta rasmiylashtirish uchun litsenziya berish toʻgʻrisidagi arizani koʻrib chiqish uchun undiriladigan yigʻimning yarmi undiriladi. Litsenziyani qayta rasmiylashtirish uchun davlat boji undirilmaydi. 32. Litsenziyani qayta rasmiylashtirish toʻgʻrisidagi ariza tegishli hujjatlar ilova qilingan holda litsenziyalovchi organga kelib tushgan kundan boshlab 10 ish kuni ichida litsenziya qayta rasmiylashtirib beriladi. Litsenziya qayta rasmiylashtirilguniga qadar litsenziat unda koʻrsatilgan faoliyatni litsenziyani qayta rasmiylashtirish toʻgʻrisidagi arizasi asosida amalga oshiradi. Litsenziyalovchi organ litsenziyani qayta rasmiylashtirishda litsenziyalar reyestriga tegishli oʻzgartirishlar kiritadi. Ushbu Nizomning 29-bandida koʻrsatilgan asoslar mavjud boʻlganda litsenziyalovchi organ tomonidan litsenziyani qayta rasmiylashtirishni rad etish taqiqlanadi. 33. Litsenziyaning amal qilishi quyidagi hollarda litsenziyalovchi organ tashabbusi bilan toʻxtatib turilishi mumkin: litsenziya talablari va shartlari litsenziat tomonidan buzilganligi aniqlanganda; litsenziat tomonidan litsenziyalovchi organning litsenziat zimmasiga aniqlangan qoidabuzarliklarni bartaraf etish majburiyatini yuklovchi qarori bajarilmaganda. 34. Litsenziyaning amal qilishini toʻxtatib turish litsenziyalovchi organ yoki sud tomonidan amalga oshiriladi. Litsenziyaning amal qilishi litsenziyalovchi organ tomonidan 10 kundan koʻp boʻlmagan muddatga, sud tomonidan esa 10 kundan ortiq, lekin olti oydan koʻp boʻlmagan muddatga toʻxtatib turilishi mumkin. Belgilangan muddat ichida litsenziyaning amal qilishini toʻxtatib turish uchun asos boʻlgan sabab va kamchiliklar bartaraf qilinmasa, litsenziyalovchi organ litsenziyaning amal qilishini toʻxtatib turish muddatini uzaytirish boʻyicha sudga daʼvo ariza kiritishi lozim. Litsenziatlar ushbu Nizomning 32-bandida nazarda tutilgan litsenziyaning amal qilishini toʻxtatib turishga olib kelgan holatlarni litsenziyalovchi organlar yoki sud belgilagan muddatda bartaraf etmaganda, litsenziyalovchi organ litsenziyani bekor qilish toʻgʻrisida sudga daʼvo arizasi kiritadi. 35. Litsenziyaning amal qilishini toʻxtatib turish toʻgʻrisidagi qaror litsenziyalovchi organ tomonidan qabul qilinadi. Litsenziyaning amal qilishi toʻxtatib turish toʻgʻrisidagi qaror qabul qilingan kunning oʻzida litsenziatga yetkaziladi va bu haqida litsenziyalar reyestriga tegishli yozuv kiritiladi. 36. Litsenziyalovchi organ yoki sud litsenziyaning amal qilishi toʻxtatib turilishiga sabab boʻlgan holatlarning litsenziat tomonidan bartaraf etilishi uchun yetarli, ammo besh ish kunidan kam va olti oydan koʻp boʻlmagan muddat taqdim etadi. 37. Litsenziat litsenziyaning amal qilishi toʻxtatib turilishi haqida qaror kelib tushganidan soʻng qarorda koʻrsatilgan kamchiliklarni bartaraf etishi va qarorda koʻrsatilgan muddat yakunlanguniga qadar litsenziyalovchi organga kamchiliklar bartaraf etilganligi toʻgʻrisidagi tasdiqnoma va asoslovchi hujjatlarni ilova qilgan holda maʼlumot yuborishi lozim. Litsenziyaning amal qilishini toʻxtatib turish haqidagi qaror sud tomonidan qabul qilingan boʻlsa, kamchiliklar bartaraf etilganligi toʻgʻrisidagi tasdiqnoma va asoslovchi hujjatlar qarorda koʻrsatilgan muddat yakunlanguniga qadar sudga va litsenziyalovchi organga taqdim etilishi lozim. 38. Litsenziyalovchi organ kamchiliklar bartaraf etilganligi toʻgʻrisidagi maʼlumot tushgan kundan boshlab 3 ish kuni ichida maʼlumotlarni tahlil qiladi va zaruratga koʻra kamchiliklar bartaraf etilganligini joyiga chiqqan holda oʻrganishi mumkin. 39. Tahlil yoki oʻrganishlar natijasida litsenziyaning amal qilishini toʻxtatib turishga sabab boʻlgan holatlar litsenziat tomonidan bartaraf etilganligi aniqlangan taqdirda, litsenziyalovchi organ kamchiliklar bartaraf etilganligi toʻgʻrisida tasdiqnoma olingan kundan eʼtiboran 3 ish kuni ichida litsenziyaning amal qilishini qayta tiklash toʻgʻrisidagi qarorni qabul qiladi. 40. Sudning litsenziyaning amal qilishini qayta tiklash toʻgʻrisidagi qarori litsenziyalovchi organga kelib tushganda, litsenziyalovchi organ litsenziyaning amal qilishi qayta tiklanganligi toʻgʻrisidagi yozuvni bir ish kuni davomida litsenziyalar reyestriga kiritadi. 41. Litsenziyaning amal qilishini bekor qilish quyidagi hollarda litsenziyalovchi organning qaroriga binoan amalga oshiriladi: litsenziat litsenziyaning amal qilishini bekor qilish toʻgʻrisida murojaat qilganda; yuridik shaxs tugatilganda — tugatilgan paytdan eʼtiboran yoki uning faoliyati qayta tashkil etish natijasida tugatilganda — qayta tashkil etilgan paytdan eʼtiboran, bundan uning oʻzgartirilishi, shuningdek, yangidan yuzaga kelgan yuridik shaxsni davlat roʻyxatidan oʻtkazish sanasida qayta tashkil etilayotgan yuridik shaxsda “Umra” tadbirlarini tashkil etish va oʻtkazish faoliyati uchun litsenziyasi mavjud boʻlgan taqdirda, qoʻshib yuborilishi mustasno; litsenziya berganlik uchun litsenziat toʻlashi lozim boʻlgan davlat boji belgilangan muddatda toʻlanmaganda. 42. Litsenziat litsenziyaning amal qilishini bekor qilish uchun litsenziyalovchi organga xabarnoma yuboradi. Litsenziyalovchi organ xabarnomaga asosan yoki ushbu Nizomning 40-bandi uchinchi-toʻrtinchi xatboshilarida nazarda tutilgan holatlar yuzaga kelganda litsenziyaning amal qilishini bekor qilish toʻgʻrisida qaror qabul qiladi va bu haqida litsenziatga maʼlum qiladi. Bunda, litsenziyaning amal qilishi bekor qilinganligi haqida litsenziyalar reyestriga maʼlumot kiritadi. 43. Litsenziyalovchi organ quyidagi hollarda litsenziyaning amal qilishini bekor qilish toʻgʻrisida sudga murojaat qiladi: litsenziat litsenziyaning amal qilishini toʻxtatib turishga olib kelgan holatlarni litsenziyalovchi organ yoki sud belgilagan muddatda bartaraf etmaganda; litsenziyalovchi organning litsenziya berish toʻgʻrisidagi qarorining qonunga xilofligi aniqlanganda; litsenziat litsenziya talablari va shartlarini bir yil davomida muntazam ravishda (ikki va undan ortiq marotaba) yoki bir marotaba qoʻpol ravishda buzganda, agar mazkur qoidabuzarliklar fuqarolarning hayoti va sogʻligʻiga ziyon, jismoniy va yuridik shaxslarning huquqlari va qonuniy manfaatlariga, jamoat xavfsizligiga zarar hamda atrof muhitga ziyon yetkazilishiga olib kelgan boʻlsa. Litsenziyaning bekor qilinishiga asos boʻladigan qoʻpol qoidabuzarliklar litsenziya pasportida nazarda tutiladi; litsenziya qalbaki hujjatlardan foydalangan holda olinganligi fakti aniqlanganda. Litsenziyalovchi organning litsenziyani bekor qilish yuzasidan sudga daʼvo arizasi kiritilganligi haqidagi maʼlumoti sudga daʼvo arizasi kiritilgan kundan eʼtiboran bir ish kunidan kechiktirmay litsenziatga litsenziyaning amal qilishini bekor qilish yuzasidan sudga daʼvo arizasi kiritish sabablari va qonunchilik hujjatlarining aniq normalari koʻrsatilgan holda yetkaziladi. Sudning litsenziyaning amal qilishini bekor qilish toʻgʻrisidagi qarori litsenziatga va litsenziyalovchi organga qonunchilik hujjatlarida belgilangan muddatlarda yetkaziladi hamda litsenziyalovchi organ ushbu maʼlumotni bir ish kuni ichida litsenziyalar reyestriga kiritadi. Litsenziya ushbu bandning beshinchi xatboshisida koʻrsatilgan asosga koʻra bekor qilingan taqdirda, litsenziya berilgan sanadan eʼtiboran bekor qilingan deb hisoblanadi. 44. Litsenziyaning amal qilishi quyidagi hollarda tugatiladi: litsenziyalash tartibi bekor qilinganda; litsenziat tomonidan litsenziyalovchi organga litsenziyaning amal qilishini olti oygacha toʻxtatib turish toʻgʻrisida murojaat berilib, mazkur xatboshida nazarda tutilgan muddat davomida litsenziyaning amal qilishini qayta tiklash toʻgʻrisida litsenziyalovchi organga murojaat qilinmagan taqdirda. Litsenziyaning amal qilishi ushbu bandning uchinchi xatboshisida nazarda tutilgan asos boʻyicha toʻxtatilgan taqdirda, litsenziyalovchi organ bu haqida litsenziatga xabarnoma yuboradi. 45. Litsenziyaning amal qilishi bekor qilinganda, litsenziat tomonidan zaxira qilib qoʻyilgan mablagʻlar 3 ish kunida qaytariladi. 46. Litsenziyalar reyestriga kiritilgan hamda faoliyatini amalga oshirayotgan litsenziatlar tomonidan litsenziya talablari va shartlariga rioya etilishi litsenziyalovchi organ tomonidan nazorat qilinadi. 47. Litsenziya talablari va shartlariga rioya etilishi ustidan nazorat amalga oshirilayotganda litsenziyalovchi organ oʻz vakolatlari doirasida quyidagi huquqlarga ega: litsenziatlarni litsenziya talablari va shartlariga rioya etayotganligi yuzasidan joyiga chiqqan holda tekshirish oʻtkazish; litsenziya talablari va shartlariga rioya etilishi ustidan tekshiruvlar oʻtkazilayotganda yuzaga keladigan masalalar boʻyicha litsenziatdan zarur maʼlumotlarni soʻrash va olish; tekshiruv natijalari asosida litsenziatlar yoʻl qoʻygan litsenziya talablari va shartlarining aniq qoida buzilishlarini koʻrsatgan holda dalolatnomalar (maʼlumotnomalar) tuzish; litsenziat zimmasiga aniqlangan qoidabuzarliklarni bartaraf etish majburiyatini yuklovchi qarorlar chiqarish, bunday qoidabuzarliklarni bartaraf etish muddatlarini belgilash; litsenziyaning amal qilishini oʻn ish kunidan ortiq boʻlmagan muddatga toʻxtatib turish, shuningdek, sudga litsenziyaning amal qilishini olti oydan ortiq boʻlmagan muddatga toʻxtatib turish, litsenziyani bekor qilish tashabbusi bilan murojaat qilish; litsenziya berish tartib-taomillari sohasidagi huquqbuzarliklar boʻyicha yuridik shaxslarga jarima qoʻllash toʻgʻrisida qonunda belgilangan tartibda qaror qabul qilish. 48. Nazorat qilish quyidagi shakllarda amalga oshiriladi: masofaviy nazorat; litsenziya talablari va shartlariga rioya etilishini asoslar mavjud boʻlgan taqdirda hamda qonunchilikda belgilangan tartibda joyga chiqqan holda oʻrganish; statistik axborotlarni va litsenziatlardan soʻrab olinadigan maʼlumotlarni tahlil qilish. 49. Litsenziyalovchi organ masofaviy nazoratni vakolatli organlar va idoralardan olingan axborotlar asosida amalga oshiradi. Litsenziat masofaviy nazorat asosida litsenziyalovchi organ tomonidan berilgan koʻrsatmada bayon etilgan talablarni oʻn ish kuni ichida bajarishi va bu haqida litsenziyalovchi organga xabar berishi lozim. Koʻrsatma litsenziat tomonidan oʻz vaqtida ijro etilmaganda yoki bajarilishi taʼminlanmaganda litsenziyalovchi organ “xavfni tahlil qilish” tizimi asosida ularning faoliyatini tekshirishi mumkin. 50. Litsenziatning faoliyatini joyiga chiqqan holda tekshirish quyidagilar asosida amalga oshiriladi: “xavfni tahlil etish” tizimi; jismoniy va yuridik shaxslarning, shu jumladan, jamoatchilik nazorati subyektlarining murojaatlari; litsenziyalash sohasidagi qonunchilik hujjatlarini buzishga doir huquqbuzarlik holatlari toʻgʻrisida vakolatli organlar, yuridik va jismoniy shaxslarning maʼlumotlari. 51. Litsenziatning faoliyatini joyiga chiqqan holda oʻtkaziladigan tekshirishlar qonunchilik hujjatlarida belgilangan tartibda amalga oshiriladi. 52. Litsenziya talablari va shartlariga rioya etilishini joyiga chiqqan holda tekshirish 10 kungacha boʻlgan muddatda oʻtkaziladi. Litsenziyalovchi organ tomonidan belgilangan tartibda joyiga chiqqan holda oʻtkaziladigan tekshirishdan bosh tortish litsenziyaning amal qilishini toʻxtatib turish uchun asos boʻladigan harakat hisoblanadi. 53. Quyidagi huquqbuzarliklarni sodir etganlik uchun yuridik shaxslarga “Litsenziyalash, ruxsat berish va xabardor qilish tartib-taomillari toʻgʻrisida”gi Qonunning 4-ilovasida belgilangan miqdorda jarimalar solinadi: “Umra” tadbirlarini tashkil etish va oʻtkazish faoliyati bilan litsenziyasiz shugʻullanish, shuningdek, ushbu faoliyati bilan litsenziyaning amal qilishi toʻxtatib turilganda shugʻullanish; litsenziyani qalbaki hujjatlardan foydalangan holda olish. Undirilgan jarima miqdorining oʻn foizi vakolatli organning budjetdan tashqari jamgʻarmasiga, qolgan qismi Oʻzbekiston Respublikasining Davlat budjetiga yoʻnaltiriladi. 54. Jarima solish uchun asos boʻlgan huquqbuzarlik aniqlanganligi toʻgʻrisida dalolatnoma rasmiylashtirilgan kundan eʼtiboran besh ish kuni ichida litsenziyalovchi organ yoki boshqa vakolatli organ jarima solish toʻgʻrisida qaror qabul qiladi. Jarima solish toʻgʻrisidagi qaror uni qabul qilgan organning birinchi rahbari (uning oʻrnini bosuvchi shaxs) tomonidan imzolanadi va bir ish kuni ichida huquqbuzarga yuboriladi. 55. Tegishli faoliyat bilan litsenziyasiz shugʻullanish holatlari bilan bogʻliq qonun buzilishlari jismoniy va yuridik shaxslarning murojaatlari asosida aniqlangan taqdirda, ularni ragʻbatlantirish qonunchilikda belgilangan tartibda amalga oshiriladi. 56. Yuridik shaxsning jarimaga tortilishi tegishli asoslar mavjud boʻlgan taqdirda uning mansabdor shaxslarini maʼmuriy, jinoiy yoki qonunda nazarda tutilgan boshqa javobgarlikdan ozod etmaydi. 57. Talabgor (litsenziat) litsenziyalovchi organning qarorlari va hujjatlari ustidan, shuningdek, mansabdor shaxslari harakatlari (harakatsizligi) ustidan belgilangan tartibda shikoyat qilishi mumkin. 58. Talabgor (litsenziat) shikoyatni: Din ishlari boʻyicha qoʻmitaning hududiy boʻlinmalariga nisbatan Din ishlari boʻyicha qoʻmitaga; Din ishlari boʻyicha qoʻmitaga nisbatan qoʻmitada tashkil etilgan shikoyatlarni koʻrib chiqish boʻyicha apellyatsiya kengashiga (keyingi oʻrinlarda — Apellyatsiya kengashi) taqdim etadi. Talabgor (litsenziat) belgilangan tartibda litsenziyalovchi organning qarori hamda uning mansabdor shaxslarining harakatlari (harakatsizligi) ustidan bevosita sudga va (yoki) boshqa vakolatli organlarga shikoyat qilishga haqli. 59. Respublika darajasida Apellyatsiya kengashi tarkibi litsenziyalovchi organning rahbari tomonidan besh nafar tarkibda tasdiqlanadi. Apellyatsiya kengashi yigʻilishida Oʻzbekiston Respublikasi Savdo-sanoat palatasi vakili kuzatuvchi sifatida ishtirok etadi. Apellyatsiya kengashi yigʻilishi uning aʼzolarining koʻpchiligi hozir boʻlganda vakolatli hisoblanadi. Apellyatsiya kengashining shikoyat boʻyicha qarori aʼzolari tomonidan bir ovozdan hal qilinadi. Hech bir aʼzo ovoz berishda betaraf qolishga haqli emas. 60. Agar qonunda boshqacha qoida nazarda tutilmagan boʻlsa, shikoyat qaror (boshqa hujjat) toʻgʻrisida tegishli tarzda xabardor qilingan paytdan yoki talabgor/litsenziatga litsenziyalovchi organlar qarori va ularning mansabdor shaxslarining harakatlari (harakatsizligi) haqida maʼlum boʻlgan paytdan eʼtiboran oʻttiz kundan kechiktirmay berilishi mumkin. Shikoyat berish muddati, agar u uzrli sababga koʻra oʻtkazib yuborilgan boʻlsa, shikoyatni koʻrib chiquvchi organ tomonidan tiklanishi mumkin. 61. Litsenziyalovchi organ yoki Apellyatsiya kengashi shikoyat boʻyicha oʻn besh kun ichida qaror qabul qilishi shart. Talabgor (litsenziat) shikoyati uning ishtirokida koʻrib chiqilishini soʻrashi mumkin. Shikoyatni koʻrib chiqish yakuni boʻyicha bayonnoma tuzilishi va litsenziyalovchi organ yoki Apellyatsiya kengashining rahbari tomonidan imzolanadi. 62. Litsenziyalovchi organ yoki Apellyatsiya kengashi shikoyat boʻyicha quyidagi qarorlardan birini qabul qilishga haqli: ustidan shikoyat qilinayotgan qarorni oʻzgarishsiz qoldirish; ustidan shikoyat qilinayotgan qarorga oʻzgartishlar kiritish, qarorni bekor qilish yoki yangi qaror qabul qilish toʻgʻrisida xulosa berish. 63. Litsenziyalar reyestri litsenziyalovchi organ tomonidan yuritiladi va undagi maʼlumot barcha uchun ochiq hisoblanadi. 64. Litsenziyalovchi organ quyidagi maʼlumotlarni litsenziyalar reyestriga oʻz vaqtida kiritib borishga javobgar: litsenziya qayta rasmiylashtirilganligi; litsenziyaning amal qilishi toʻxtatib turilganligi; litsenziyaning amal qilishi qayta tiklanganligi; litsenziyaning amal qilishi tugatilganligi; litsenziya bekor qilinganligi. 65. Litsenziyalar reyestrida litsenziatning reyestr tartib raqami va reyestrga kiritilgan sana, yuridik shaxs nomi, tashkiliy-huquqiy shakli, yuridik manzili, soliq toʻlovchining identifikatsiya raqami (STIR), litsenziyaning holati (amalda, toʻxtatib turilgan, bekor qilingan, tugatilgan) va litsenziya holati har bir oʻzgarishining asoslari va sanasi hamda litsenziat faoliyatining boshqa muhim jihatlari koʻrsatilgan boʻlishi kerak. 66. Litsenziat litsenziya talab va shartlarining bajarilganligi yuzasidan litsenziyalovchi organga soxta, yolgʻon yoki notoʻgʻri maʼlumotlar berganligi uchun qonun hujjatlarida belgilangan tartibda javobgarlikka tortiladi. 67. Litsenziyalovchi organ (uning mansabdor shaxslari) litsenziatga nisbatan qoʻllagan javobgarlik choralari, shuningdek, litsenziyani toʻxtatib turish va (yoki) bekor qilish noqonuniy deb topilgan taqdirda, litsenziatga keltirgan zararlarni qonunchilik hujjatlarida belgilangan tartibda qoplaydi. 1.Litsenziya nomi:“Umra” tadbirlarini tashkil etish va oʻtkazish faoliyati uchun litsenziya2.Litsenziya turi:yakka tartibdagi litsenziya3.Ariza beruvchilar toifasi:yuridik shaxs4.Litsenziyalovchi organ:Din ishlari boʻyicha qoʻmita5.Litsenziyani olish uchun taqdim qilinadigan hujjatlar:a) ariza. Arizada quyidagi maʼlumotlar koʻrsatiladi:yuridik shaxsning nomi va tashkiliy-huquqiy shakli, joylashgan yeri (pochta manzili), faoliyatni amalga oshirish joyining manzili, STIR, bank muassasasining nomi va bank hisobvaragʻi, litsenziya talabgorining litsenziya talablari va shartlariga rioya qilishga roziligi;tadbirkorlik subyekti rahbari va xodimlarining familiyasi, ismi va otasining ismi, tugʻilgan yili, manzili, pasport (identifikatsiyalovchi ID-karta) maʼlumotlari;b) litsenziya talabgori tomonidan Din ishlari boʻyicha qoʻmitaning “Ziyorat” jamgʻarmasiga 1 mln AQSH dollari ekvivalentidan kam boʻlmagan miqdordagi mablagʻlarni toʻlanganligini tasdiqlovchi hujjat;v) “Umra” tadbirlari davomida ziyoratchilarga guruh rahbari etib diniy bilim va koʻnikmalarga ega mutaxassisni jalb qilish boʻyicha Oʻzbekiston musulmonlari idorasi bilan tuzilgan shartnoma nusxasi;g) “Umra” xizmatlari koʻrsatish boʻyicha Saudiya Arabistoni Podshohligi Haj va umra vazirligining “Umra” litsenziyasiga ega boʻlgan hamkor tashkilot oʻrtasida imzolanadigan shartnoma nusxasi;d) ziyoratchilarni tashish va parvozlarni amalga oshirish boʻyicha aviakompaniya(lar) bilan tuzilgan hamkorlik shartnomasi nusxasi;e) tadbirkorlik subyektining ziyoratchilarga sifatli xizmat koʻrsatishi uchun zamonaviy jihozlangan binoda faoliyat yuritishi toʻgʻrisidagi maʼlumot;j) tadbirkorlik subyektining fuqarolik javobgarligini sugʻurtalashni tasdiqlovchi sugʻurta polisining mavjudligini tasdiqlovchi hujjatlar nusxasi.6.Arizani koʻrib chiqish uchun toʻlanadigan yigʻim miqdori:bazaviy hisoblash miqdorining 3 baravari7.Litsenziya berilganligi uchun davlat boji miqdori:bazaviy hisoblash miqdorining 10 baravari.Davlat boji quyidagi tartibda taqsimlanadi:70 foizi — Oʻzbekiston Respublikasining respublika budjetiga;30 foizi — Din ishlari boʻyicha qoʻmitaning budjetdan tashqari jamgʻarmasiga.8.Arizani koʻrib chiqish muddatlari:Hujjatlar qabul qilish yakunlangan kundan boshlab 30 kun davomida9.Litsenziya talab va shartlari:a) qonunchilik hujjatlariga qatʼiy rioya qilish;b) tadbirkorlik subyektlari tomonidan “Ziyorat” jamgʻarmasiga 1 mln AQSH dollari ekvivalentidan kam boʻlmagan miqdordagi mablagʻlarni zaxira qilib qoʻyish hamda ushbu mablagʻlarning yetarli miqdorini taʼminlab borish;*v) “Umra” amallarini bajarishda ziyoratchilarning guruh rahbari etib faqat Oʻzbekiston musulmonlari idorasi bilan tuziladigan shartnoma asosida diniy bilim va koʻnikmalarga ega boʻlgan mutaxassisni tayinlash;*g) shtatida diniy (islomiy) taʼlim yoʻnalishlari boʻyicha taʼlim muassasasi, Oʻzbekiston xalqaro islom akademiyasining “Dinshunoslik”, “Islomshunoslik”, “Islom tarixi va manbashunosligi”, “Ziyorat turizmi” va “Islom huquqi” taʼlim yoʻnalishlari (mutaxassisliklar) bitiruvchisi boʻlgan kamida bir nafar mutaxassisning mavjudligi;d) voyaga yetmagan fuqarolarga xizmat koʻrsatmaslik;e) oʻz faoliyatini turoperator va turagentlar orqali amalga oshirmaslik;*j) “Umra” tadbirlarini tashkil etish bilan bogʻliq barcha harakatlarni Portal orqali amalga oshirish, shu jumladan “Umra” tadbiriga boradigan ziyoratchilar toʻgʻrisidagi maʼlumotlarni safardan oldin Portalga toʻliq kiritib borish;*z) ziyoratchilar uchun Saudiya Arabistoni Podshohligining faqat “Umra” vizasini rasmiylashtirish;i) “Umra” xizmatlarini Saudiya Arabistoni Podshohligidagi hamkor tashkilot oʻrtasida imzolanadigan shartnomaga muvofiq amalga oshirish hamda ular tomonidan koʻrsatiladigan xizmatlar uchun toʻlovlarni bank muassasalari orqali amalga oshirish;*k) ziyoratchilarga “Umra” amallarini bajarishlari uchun zarur shart-sharoitlar yaratish va sifatli “Umra” xizmatlarini koʻrsatish, shuningdek, Saudiya Arabistoni Podshohligining Makka va Madina shaharlarida ziyoratchilarga oʻz vaqtida tibbiy xizmat koʻrsatishni tashkil etish;l) xalqaro yoʻnalishlarda yoʻlovchi va yuk tashish boʻyicha 2 yildan kam boʻlmagan tajribaga ega hamda ushbu davr mobaynida yoʻlovchi tashishning xalqaro va milliy qonunchilik talablarini buzmagan aviakompaniyalar bilan hamkorlik qilish, shuningdek, ziyoratchilarni yuborishdan oldin ularga borish-kelish aviachiptalarini xarid qilish;*m) ziyoratchilarni toifasi 3 yulduzdan kam boʻlmagan mehmonxonalarga joylashtirish;n) “Umra” xizmatini uchinchi davlatlar orqali koʻrsatmaslik;*o) “Umra” xizmatini litsenziyada koʻrsatilgan manzildan boshqa joyda joylashgan vakolatxona va filial orqali amalga oshirmaslik;*p) elektron toʻlovlar, bron qilish xizmatlarini koʻrsatadigan veb-saytga ega boʻlish.10.Litsenziya berishda kelishiladigan organlar:mavjud emas11.Litsenziyaning amal qilish muddati:cheklanmagan12.Izoh.* qoʻpol ravishda buzish deb hisoblanadigan litsenziya talab va shartlari. 1. Ushbu Nizom Oʻzbekiston Respublikasi Din ishlari boʻyicha qoʻmitasi huzuridagi “Ziyorat” jamgʻarmasining (keyingi oʻrinlarda — Jamgʻarma) mablagʻlarini shakllantirish va ulardan foydalanish tartibini belgilaydi. 2. Jamgʻarma oʻz faoliyatini Oʻzbekiston Respublikasi Konstitutsiyasi va qonunlariga, Oʻzbekiston Respublikasi Oliy Majlisi palatalarining qarorlariga, Oʻzbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, boshqa qonunchilik hujjatlariga, shuningdek, mazkur Nizomga muvofiq amalga oshiradi. 4. Jamgʻarma yuridik shaxs hisoblanmaydi va uning mablagʻlari Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida ochilgan Oʻzbekiston Respublikasi Din ishlari boʻyicha qoʻmitasi (keyingi oʻrinlarda — Din ishlari boʻyicha qoʻmita)ning shaxsiy gʻazna hisobvaraqlarida jamlanadi va ushbu Nizomda belgilangan maqsadlarga sarflanadi. 5. Kuyidagilar Jamgʻarma mablagʻlarini shakllantirish manbalari hisoblanadi: diniy mazmundagi materiallarni dinshunoslik ekspertizasidan oʻtkazish uchun undiriladigan toʻlovlar; diniy taʼlim muassasalari hamda “Umra” tadbirlarini tashkil etish va oʻtkazish faoliyatini litsenziyalashda arizani koʻrib chiqish uchun undiriladigan yigʻimning qonunchilikda belgilangan qismi; diniy taʼlim muassasalari hamda “Umra” tadbirlarini tashkil etish faoliyatini litsenziyalashda undiriladigan davlat bojining 30 foizi; litsenziyalash sohasidagi huquqbuzarliklarni sodir etganlik uchun yuridik shaxslardan undirilgan jarimaning 10 foizi; jismoniy va yuridik shaxslarning homiylik xayriyalari; Jamgʻarmaning vaqtincha boʻsh mablagʻlarini tijorat banklaridagi depozitlarga joylashtirishdan olinadigan daromadlar; xalqaro tashkilotlarning grantlari; qonunchilik hujjatlarida taqiqlanmagan boshqa manbalar. 6. “Umra” tadbirlarini tashkil etish va oʻtkazish faoliyati uchun litsenziya olgan yuridik shaxs (keyingi oʻrinlarda — litsenziat) tomonidan 1 mln AQSH dollari ekvivalentidan kam boʻlmagan miqdordagi mablagʻlar Jamgʻarmaga zaxira qilib qoʻyiladi hamda litsenziat ushbu mablagʻlarning yetarli miqdorini taʼminlab boradi. Ushbu mablagʻlardan “Umra” xizmatlari sifatsiz koʻrsatilishidan jabr koʻrgan ziyoratchilarga yetkazilgan moddiy va maʼnaviy zarar oʻrnini qoplashdan boshqa maqsadda foydalanishga yoʻl qoʻyilmaydi. 7. Jamgʻarmaning vaqtinchalik boʻsh turgan mablagʻlari Din ishlari boʻyicha qoʻmita tomonidan Oʻzbekiston Respublikasi tijorat banklarining depozit hisobvaraqlariga joylashtirilishi mumkin. Din ishlari boʻyicha qoʻmita raisi Jamgʻarmaga mablagʻlar tushishining toʻliqligi va saqlanishini nazorat qiladi. 8. Jamgʻarma mablagʻlari quyidagilarga yoʻnaltiriladi: “Umra” xizmatlari sifatsiz koʻrsatilishidan jabr koʻrgan ziyoratchilarga yetkazilgan moddiy va maʼnaviy zarar oʻrnini qoplash; Din ishlari boʻyicha qoʻmitaga yuklatilgan vazifalarni bajarish, jumladan diniy-maʼrifiy tadbirlarni tashkil etish va oʻtkazish; Din ishlari boʻyicha qoʻmita xodimlarini moddiy ragʻbatlantirish va ijtimoiy muhofaza qilish (sanatoriya, kurort va tibbiy xizmat koʻrsatish, mukofotlar toʻlash, maoshlarga ustamalar belgilash, moddiy yordam koʻrsatish); Din ishlari boʻyicha qoʻmita xodimlarining xizmat safari xarajatlari, shu jumladan xorijiy davlatlardagi xizmat safarlari xarajatlarini qoplash; Din ishlari boʻyicha qoʻmitaning xodimlarini oʻqitish, malakasini oshirish hamda stajirovka oʻtashi, shu jumladan, ularning xorijiy davlatlarga tashriflarini tashkil etish va xorijiy davlatlarda oʻtkaziladigan konferensiya, seminarlar va boshqa tadbirlarda ishtirok etish xarajatlarini qoplash; Din ishlari boʻyicha qoʻmita faoliyati bilan bogʻliq masalalar boʻyicha Oʻzbekiston Respublikasiga tashrif buyuradigan xorijiy davlatlar, xalqaro tashkilotlar delegatsiyalarining tashriflarini tashkil etish; Din ishlari boʻyicha qoʻmita bino va inshootlarini saqlash hamda boshqa joriy xarajatlar, yordamchi texnik va xizmat koʻrsatuvchi xodimlari taʼminoti, ushbu Qoʻmita faoliyatini yanada yaxshilash bilan bogʻliq boshqa tadbirlarni oʻtkazish; Din ishlari boʻyicha qoʻmitaning moddiy-texnika bazasini mustahkamlashga va faoliyatini rivojlantirishga yoʻnaltirilgan boshqa tadbirlarni amalga oshirish. 9. Litsenziat tomonidan “Ziyorat” jamgʻarmasiga zaxira qilib qoʻyilgan mablagʻlardan: “Umra” xizmatlarini sifatsiz koʻrsatishdan jabr koʻrgan fuqarolarga yetkazilgan moddiy va maʼnaviy zarar oʻrnini qoplash uchun zarar koʻrgan fuqaro (vakili)ning va (yoki) Din ishlari boʻyicha qoʻmitaning murojaatiga koʻra sud qaroriga muvofiq; ziyoratchilarga yetkazilgan yoki yetkazilishi mumkin boʻlgan moddiy zararni zudlik bilan bartaraf etish zarurati yuzaga kelganda litsenziatning soʻroviga asosan Din ishlari boʻyicha qoʻmita tomonidan foydalaniladi. Bunda, foydalanilgan mablagʻlar tadbirkorlik subyekti tomonidan 15 kun muddatda litsenziya shartlariga muvofiq 1 mln AQSH dollari ekvivalentidan kam boʻlmagan miqdorga yetkazilishi shart. 91. Jamgʻarma mablagʻlaridan foydalanish Din ishlari boʻyicha qoʻmitaning rivojlantirish dasturlarini mablagʻ bilan taʼminlash orqali amalga oshiriladi hamda ushbu dasturlar har yili mablagʻlar va ehtiyojlar prognozi asosida shakllantiriladi. 92. Jamgʻarma mablagʻlarini sarflash Din ishlari boʻyicha qoʻmita tomonidan tasdiqlangan Jamgʻarmaning daromadlar va xarajatlar smetasiga muvofiq tegishli gʻazna hisobvaraqlaridan amalga oshiriladi. 93. Jamgʻarmadan pul mablagʻlarini ajratish tasdiqlangan daromadlar va xarajatlar smetasi doirasida qonunchilikda belgilangan tartibda amalga oshiriladi. 94. Jamgʻarmadan ajratilgan pul mablagʻlarining sarflanishi toʻgʻrisidagi daromadlar va xarajatlar aks ettirilgan hisobot har chorak yakuni boʻyicha buxgalteriya balansida aks ettiriladi. 95. Jamgʻarma mablagʻlarini boshqarish va taqsimlash Din ishlari boʻyicha qoʻmita raisi tomonidan amalga oshiriladi. 96. Din ishlari boʻyicha qoʻmitaning Moliya-iqtisod boʻlimi Jamgʻarmaning ishchi organi hisoblanadi. 97. Jamgʻarma mablagʻlarining hisob va hisobotini yuritish hamda joriy xizmat koʻrsatish ishlari Din ishlari boʻyicha qoʻmitaning Moliya-iqtisod boʻlimi tomonidan amalga oshiriladi. Jumladan: Jamgʻarmaning kelgusi yil uchun daromadlari va xarajatlari prognoz koʻrsatkichlarini ishlab chiqadi; Jamgʻarmaning daromadlar va xarajatlari smetasini tayyorlaydi, zarur hollarda, tasdiqlangan daromadlar va xarajatlar smetasiga tuzatishlar kiritish boʻyicha takliflar kiritadi; Jamgʻarma tushumlarini koʻpaytirish va uning mablagʻlaridan samarali foydalanish boʻyicha takliflar tayyorlaydi; ushbu Nizomda va qonunchilik hujjatlarida nazarda tutilgan xarajatlarni amalga oshiradi; Jamgʻarma mablagʻlarining tushumi va ulardan foydalanish hisobini yuritadi; Jamgʻarmadan ajratilgan pul mablagʻlarining sarflanishi toʻgʻrisidagi daromadlar va xarajatlarini buxgalteriya balansida aks ettirilishini taʼminlaydi; Jamgʻarma smetasining ijrosi toʻgʻrisidagi hisobotni tuzadi. Oʻzbekiston Respublikasi Iqtisodiyot va moliya vazirligiga qonunchilik hujjatlarida belgilangan tartibda Jamgʻarma smetasining ijrosi toʻgʻrisida hisobot taqdim etilishini taʼminlaydi. 98. Jamgʻarma mablagʻlaridan foydalanish boʻyicha hisob va hisobotlar Din ishlari boʻyicha qoʻmitaning budjetdan tashqari gʻazna hisobvaraqlarida alohida yuritiladi. 99. Jamgʻarmaning joriy yilda foydalanilmagan mablagʻlari Oʻzbekiston Respublikasining Davlat budjetiga olib qoʻyilmaydi va ulardan keyingi yilda foydalaniladi. 910. Jamgʻarmaning daromadlar va xarajatlar smetasining ijrosi toʻgʻrisidagi hisobotlar qonunchilik hujjatlarida belgilangan tartibda tuziladi va Din ishlari boʻyicha qoʻmita raisi tomonidan tasdiqlanadi. 911. Jamgʻarmaning daromadlar va xarajatlar smetasi hamda uning ijrosi toʻgʻrisidagi hisobotlar, shuningdek, tovarlar (ishlar, xizmatlar)ni xarid qilish boʻyicha tuzilgan shartnomalar roʻyxatlari Din ishlari boʻyicha qoʻmitaning rasmiy veb-saytida eʼlon qilinadi. 912. Jamgʻarma mablagʻlaridan oqilona va maqsadli foydalanilishi yuzasidan davlat moliyaviy nazorati qonunchilik hujjatlarida belgilangan tartibda moliyaviy nazorat xizmatlari tomonidan amalga oshiriladi. 11. Jamgʻarma mablagʻlaridan oqilona va maqsadli foydalanilishini nazorat qilish qonunchilik hujjatlarida belgilangan tartibda amalga oshiriladi. 12. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 121. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 1. Vazirlar Mahkamasining 2017-yil 7-iyundagi 364-son qarori bilan tasdiqlangan “Haj” va “Umra” tadbirlarini tashkil etish va oʻtkazish tartibi toʻgʻrisidagi nizomning 2-bandi quyidagi tahrirda bayon etilsin: “2. “Haj” tadbiri Oʻzbekiston Respublikasi Din ishlari boʻyicha qoʻmita va Saudiya Arabistoni Podshohligi (keyingi oʻrinlarda Saudiya Arabistoni deb ataladi) Haj va umra vazirligi oʻrtasida har yili imzolanadigan shartnoma asosida Oʻzbekiston musulmonlari idorasi tomonidan amalga oshiriladi hamda bunday faoliyat bilan boshqa tashkilotlarning shugʻullanishiga yoʻl qoʻyilmaydi. “Umra” tadbiri Oʻzbekiston musulmonlari idorasi va tegishli litsenziyaga ega yuridik shaxslar tomonidan amalga oshiriladi. Oʻzbekiston musulmonlari idorasi tomonidan tashkil etiladigan “Umra” tadbiri uning Saudiya Arabistonidagi hamkor tashkiloti oʻrtasida Oʻzbekiston Respublikasi Prezidentining “Har yilgi “Haj” va “Umra” tadbirlarini tashkil etish va oʻtkazish masalalari boʻyicha jamoatchilik kengashini tashkil etish toʻgʻrisida” 2006-yil 28-avgustdagi PF-3793-son Farmoni bilan tashkil qilingan Har yilgi “Haj” va “Umra” tadbirlarini tashkil etish va oʻtkazish masalalari boʻyicha jamoatchilik kengashi (keyingi oʻrinlarda Jamoatchilik kengashi deb ataladi) bilan kelishgan holda har yili imzolanadigan shartnomaga muvofiq Ushbu Nizom talablari asosida amalga oshiriladi. Yuridik shaxslar tomonidan “Umra” tadbirini tashkil etish va oʻtkazish bilan bogʻliq faoliyat Oʻzbekiston Respublikasi Vazirlar Mahkamasining alohida qarori bilan tartibga solinadi”. 2. Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisidagi yagona nizomning 5-ilovasi matni quyidagi tahrirda bayon etilsin: